Det Økonomiske og Sociale Udvalgs udtalelse om "Forslag til Rådets forordning om ændring af forordning (EF) nr. 1267/1999 om oprettelse af et strukturpolitisk førtiltrædelsesinstrument"

(2001/C 221/26)

Rådet for Den Europæiske Union besluttede den 18. april 2001 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Kenneth Walker som hovedordfører.

Det Økonomiske og Sociale Udvalg vedtog på sin 382. plenarforsamling af 30.-31. maj 2001, mødet den 30. maj 2001, følgende udtalelse med 48 stemmer for, 1 imod og 2 hverken for eller imod.

1. Indledning

1.1. Med Rådets forordning (EF) nr. 1267/1999 oprettedes der i 1999 et strukturpolitisk førtiltrædelsesinstrument (ISPA) for at bistå de central- og østeuropæiske ansøgerlande i deres bestræbelser på at opfylde den gældende fællesskabsrets krav inden for transportinfrastruktur og miljø. Anvendelsen af dette instrument førte det følgende år til, at der blev ydet EU-støtte til omkring 80 foranstaltninger.

1.2. Ifølge forordningen skal de foranstaltninger, hvortil EU kan yde støtte, være så omfattende, at de kan have en betydelig indvirkning på det valgte område. Kommissionens erfaringer med vurderingen af de finansieringsansøgninger, som modtagerlandene har indgivet, viser, at landene ofte har vanskeligt ved at medfinansiere foranstaltningerne udelukkende med offentlige midler.

1.2.1. For at sikre at ISPA får større virkning i modtagerlandene, bør det tilstræbes, at Den Europæiske Investeringsbank (EIB) og andre internationale finansielle institutioner (Den Europæiske Bank for Genopbygning og Udvikling (EBRD), Verdensbanken osv.) og eventuelt også den private sektor yder det størst mulige finansielle bidrag. I 2000 fik ISPA finansieringsmidler fra de internationale institutioner til ca. 40 % af de godkendte foranstaltninger, og man opnåede således en "løftestangsvirkning" på ca. 25 %.

1.3. Det har dog vist sig vanskeligt at opnå medfinansiering, da Rådets forordning om oprettelse af ISPA ikke indeholder specifikke bestemmelser om fravigelse af de generelle bestemmelser i artikel 114, stk. 1, i finansforordningen for det almindelige budget for De Europæiske Fællesskaber. Ifølge disse bestemmelser, der gælder for støtte til tredjelande, kan kun fysiske og juridiske personer i EU's medlemsstater og de lande, der modtager støtte fra ISPA, deltage i indkaldelse af bud på indkøb, som finansieres af EU.

1.3.1. Problemet hænger sammen med, at grundtrækkene i førtiltrædelsesinstrumentet er taget fra Samhørighedsfonden, der er et EU-bistandsinstrument, og derfor kræves det, at udbud er åbne for alle uanset nationalitet, hvorimod ISPA, som er et instrument for ekstern støtte, i realiteten er underlagt artikel 114, stk. 1, i finansforordningen. Dette indebærer, at kun personer i EU's medlemsstater og de central- og østeuropæiske lande samt virksomheder, der er registreret her, kan deltage i tilbudsafgivelsen.

1.4. Problemet skyldes også spørgsmålet om medfinansiering, som kan være i form af fælles eller parallel medfinansiering. Ved fælles medfinansiering er der én udbyder, én kontrol- og én tilsynsmyndighed. Ved parallel medfinansiering kan der være to eller flere separate udbydere, som indgår i det samme projekt.

1.4.1. Under de gældende bestemmelser vil fælles samfinansiering, som internationale finansielle institutioner deltager i, stå åben for bud fra alle. I denne sammenhæng betragtes Investeringsbanken som en international og ikke en europæisk finansiel institution, da den har aktionærer fra tredjelande. Under parallel samfinansiering betragtes hver aftale om indkøb som en separat enhed, og når EU er involveret i finansieringen, kan kun fysiske og juridiske personer i EU's medlemsstater og de central- og østeuropæiske lande deltage i tilbudsafgivelsen, men der gælder andre regler for indkaldelsen af bud, hvis EU ikke er engageret rent økonomisk, også selv om det drejer sig om det samme projekt.

1.4.2. Dette indebærer i realiteten, at under de nuværende bestemmelser kan ISPA-midler ikke anvendes til EU-deltagelse i hverken fælles eller parallel samfinansiering af bud, skønt det kan medvirke i parallel finansiering af et eller flere bud under et givent projekt under forudsætning af, at de er underlagt de regler for indgåelse af offentlige indkøbsaftaler, der er fastsat i finansforordningen.

1.5. Kommissionen foreslår at fjerne denne begrænsning ved at indføje en ny artikel, som baserer sig på de gældende bestemmelser i PHARE-programmet.

2. Kommissionens forslag

2.1. Kommissionens forslag fremgår af Bilag.

3. Bemærkninger

3.1. ØSU konstaterer, at bestemmelserne i finansforordningens artikel 114, stk. 1, i visse tilfælde er en uoverstigelig barriere for internationale finansielle institutioners deltagelse i finansieringen af støtteberettigede foranstaltninger under ISPA.

3.2. ØSU godkender Kommissionens forslag om at indføje den bestemmelse i instrumentet, at artikel 114, stk. 2, kan finde anvendelse. Dette ville udvide rammerne for de internationale finansielle institutioners muligheder for medfinansiering og øge løftestangseffekten af ISPA-finansieringen.

3.3. ØSU godkender forslaget om, at Kommissionen bistås af et udvalg på de betingelser, der fastlægges i Kommissionens forslag.

3.4. ØSU er af den opfattelse, at også de andre ansøgerlande Cypern, Malta og Tyrkiet bør være støtteberettigede under ISPA.

3.5. Der er visse aspekter af førtiltrædelsesinstrumentets opbygning og anvendelse, som efter ØSU's mening kræver en mere detaljeret behandling. Det foreslår derfor at udarbejde en initiativudtalelse om emnet i nær fremtid.

Bruxelles, den 30. maj 2001.

Göke Frerichs

Formand for

Det Økonomiske og Sociale Udvalg

BILAG

til Det Økonomiske og Sociale Udvalgs udtalelse

Uddrag af Forslag til Rådets forordning om ændring af forordning (EF) nr. 1267/1999 om oprettelse af et strukturpolitisk førtiltrædelsesinstrument KOM(2001) 110 endelig - 2001/0058 (CNS)

Artikel 1

I forordning (EF) nr. 1267/1999 foretages følgende ændringer:

1. Følgende indsættes som artikel 6a: "Artikel 6a

Indgåelse af aftaler

1. Alle fysiske og juridiske personer i medlemsstaterne og de i artikel 1, stk. 1, andet afsnit, omhandlede lande kan på lige vilkår deltage i udbud, licitationer, tilbudsafgivelse og kontrakter i forbindelse med foranstaltninger, for hvilke Fællesskabet er den eneste eksterne støttekilde.

2. Stk. 1 gælder også for medfinansiering. I tilfælde af medfinansiering kan Kommissionen, efter gennemgang af hver enkelt sag, dog tillade, at tredjelande deltager i udbud, licitationer, tilbudsafgivelse og kontrakter."

2. I artikel 7 indsættes som stk. 8: "8. Hvis en foranstaltning medfinansieres af internationale finansielle institutioner, kan udgifter, der opfylder de i stk. 7 omhandlede støtteberettigelseskriterier, og som afholdes efter de procedurer, der gælder for eksterne finansieringskilder, af de finansielle institutioner, bortset fra fællesskabsstøtte, indgå i beregningen af de samlede støtteberettigede udgifter til foranstaltningen."

3. Artikel 14, stk. 1, 2 og 3 affattes således: "1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand (i det følgende benævnt 'udvalget'). Den Europæiske Investeringsbank udpeger en repræsentant, der ikke deltager i afstemningen.

2. Når der henvises til dette stykke, anvendes forvaltningsproceduren i artikel 4 i afgørelse 1999/468/EF i overensstemmelse med samme afgørelses artikel 7.

3. Det tidsrum, der nævnes i artikel 4, stk. 3, i afgørelse 1999/468/EF, fastsættes til en måned.".